CENTEL ไตรมาส 4 ไฮซีซั่น
มุมมองของนักวิเคราะห์คาดว่าผลการดำเนินงานของ CENTEL จะฟื้นตัวต่อเนื่อง ประเมินผลประกอบการในไตรมาส 4/2565 น่าจะเร่งตัวขึ้น
มุมมองของนักวิเคราะห์คาดว่าผลการดำเนินงานของ CENTEL จะฟื้นตัวต่อเนื่อง ประเมินผลประกอบการในไตรมาส 4/2565 น่าจะเร่งตัวขึ้น
24 ธ.ค. 2565

คุณค่าบริษัท
แม้ผลการดำเนินงานในไตรมาส 3/2565 ของบริษัท โรงแรมเซ็นทรัลพลาซา จำกัด (มหาชน) หรือ CENTEL ยังมีตัวเลขขาดทุนสุทธิ 78 ล้านบาท แต่ก็เห็นถึงการฟื้นตัวอย่างชัดเจน จากรายได้รวมซึ่งอยู่ที่ 4,492 ล้านบาท เพิ่มขึ้น 85% จากช่วงเดียวกันของปีก่อน แบ่งเป็น รายได้จากธุรกิจโรงแรม 1,508 ล้านบาท เพิ่มขึ้น 258% และรายได้จากธุรกิจอาหาร 2,984 ล้านบาท เพิ่มขึ้น 49%
โดยในไตรมาส 3/2565 ธุรกิจโรงแรมมีรายได้ต่อห้องพักเฉลี่ย (revPar) เพิ่มขึ้น 313% อยู่ที่ 2,312 บาท จากการเพิ่มขึ้นของอัตราการเข้าพักเฉลี่ยจาก 16% ในไตรมาส 3/2564 เป็น 55% ในไตรมาส 3/2565 ขณะที่ราคาห้องพักเฉลี่ย (ARR) เพิ่มขึ้น 19% เทียบกับปีก่อน เป็น 4,170 ล้านบาท
สำหรับธุรกิจอาหาร ในไตรมาสนี้ยังคงเติบโตต่อเนื่อง โดยเฉพาะช่องทางรับประทานในร้านที่เติบโตโดดเด่น หลังจากสถานการณ์โควิดคลี่คลาย ทำให้มีกำไรขั้นต้นอยู่ที่ 1,676 ล้านบาท เพิ่มขึ้น 54% ขณะที่มีอัตรากำไรขั้นต้นเพิ่มขึ้น 57% โดย ณ สิ้นไตรมาส 3/2565 มีจำนวนสาขาทั้งสิ้น 1,543 สาขา
ส่งผลให้ผลประกอบการงวด 9 เดือนแรกปี 2565 มีรายได้รวม 12,714 ล้านบาท เพิ่มขึ้น 61% จากช่วงเดียวกันของปีก่อนที่ทำได้ 7,887 ล้านบาท และมีผลขาดทุนสุทธิ 99 ล้านบาท ลดลงจากช่วงเดียวกันของปีก่อนที่มีผลขาดทุนสุทธิ 1,885 ล้านบาท
ด้านทิศทางผลการดำเนินงานในช่วงไตรมาส 4/2565 คาดว่าจะดีต่อเนื่อง ทั้งในส่วนของธุรกิจโรงแรมและธุรกิจอาหาร ซึ่งเป็นไปตามการฟื้นตัวของภาพรวมต่าง ๆ หลังจากสถานการณ์โควิดคลี่คลาย โดยธุรกิจโรงแรมคาดจะมีอัตราการเข้าพัก (OCC) อยู่ที่ระดับ 64% ขณะที่รายได้ต่อห้องพักเฉลี่ยจะอยู่ที่ระดับ 3,200 บาทต่อคืนขึ้นไป และคาดว่าในไตรมาส 4 รายได้รวมจากธุรกิจโรงแรมจะดีที่สุดของปี เนื่องจากเป็นช่วงไฮซีซั่นของธุรกิจ ประกอบกับมีการจัดประชุมสัมมนาต่าง ๆ มากขึ้น
ส่วนธุรกิจอาหารจะเติบโตได้ต่อ หลังเห็นสัญญาณการฟื้นตัวในช่วงเดือน ต.ค.-พ.ย.ที่ผ่านมา อีกทั้งมีเทศกาลเฉลิมฉลองในช่วงท้ายปี ประชาชนจะมีการออกมาจับจ่ายใช้สอยมากขึ้น ถือเป็นผลบวกต่อธุรกิจอาหารด้วย
ขณะที่ มุมมองของนักวิเคราะห์คาดว่าผลการดำเนินงานของ CENTEL จะฟื้นตัวต่อเนื่อง โดยบล.เคจีไอ ประเมินผลประกอบการในไตรมาส 4/2565 น่าจะเร่งตัวขึ้น ทั้งจากช่วงเดียวกันของปีก่อนและไตรมาสก่อน จากแรงหนุนของการที่มัลดีฟส์เข้าสู่ช่วงไฮซีซั่น รวมทั้งการฟื้นตัวของนักท่องเที่ยวต่างชาติในไทย จากการที่ยังคงมุมมองเชิงบวกในระยะกลางถึงระยะยาวต่อภาพการฟื้นตัว จึงคงประมาณการกำไรสุทธิทั้งปี 2565 ไว้ที่ 370 ล้านบาท และในปี 2566 จะเพิ่มขึ้นเป็น 1,871 ล้านบาท
สำหรับการประเมินมูลค่า (Valuation) ปัจจุบันราคาหุ้น CENTEL ซื้อขายกันที่ P/E ระดับ 1,243.80 เท่า เทียบกับ P/E ตลาดโดยรวมที่ระดับ 17.59 เท่า ถือว่าราคาซื้อขายสูงกว่าตลาดหลายเท่าตัว สอดคล้องกับ P/BV ที่ระดับ 3.55 เท่า ก็ถือว่าสูงกว่าค่าเฉลี่ยตลาดที่ปัจจุบันซื้อขาย P/BV เฉลี่ยที่ 1.60 เท่า
…
รายชื่อผู้ถือหุ้นใหญ่
รายชื่อกรรมการ